জনপ্রিয় ব্যান্ড তারকা আইয়ুব বাচ্চুর হঠাৎ মৃত্যুতে শোকাহত টিপু তার ফেসবুকেও জানিয়েছেন শোকবার্তা। সেখানে টিপু লিখেছেন, ১৯৮৬ সালে সারগাম স্টুডিওতে বাচ্চু ভাইয়ের সাথে পরিচয়। অবস্কিওর প্রথম অ্যালবাম শেষ করেছে তখন। গান শুনে পিঠ চাপড়ে দিয়েছেন, বলেছেন এই তো শুরু, আরও অনেক ভালো কাজ করতে হবে সামনে। অবস্কিওরের অ্যালবাম বের হবার পর হঠাৎ একদিন সারগামে ডেকে বললেন, চিটাগাং শো করবি ? ১০ হাজার টাকা বাজেট। অবস্কিওরের কোনও স্টেজে সেটাই প্রথম গান করা – বাচ্চু ভাইয়ের সাথে স্মৃতির শেষ নেই কিন্তু ওনার সাথে গল্পগুলো যে স্মৃতি হয়ে যাবে সেটা ভাবিনি কখনো – ওপারে ভালো থাকুন। গিটারের জাদুকর – আপনার তুলনা আপনি নিজেই – এদেশে আপনার মত আর একজন জাদুকর আর কখনো তৈরী হবে না।